《挹仙亭》
宋代·真德秀

汉宫苇箧儿呱呱，济南梓柱阴扶疏。
富平家人正愉乐，安昌帝师工献谀。
子真东南一尉耳，黄绶凄凉百僚底。
手持短疏叩天阍，义激丹衷泪横眦。
翩然一朝径拂衣，爱君无路空依依。
人传九江已仙去，吴门再见是邪非。
神仙茫茫那可恻，上帝从来赏忠直。
天上果有骖鸾人，合领群真朝北极。
自从举手谢世间，千年白鹤保时还。
玉箫声断杉桧冷，只余丹灶留空山。
谷口之孙古肤使，亭斸青冥挹仙袂。
耿耿应怀贯日忠，飘飘岂羡凌云气。
我来快读华星篇，清彻毛骨风泠然。
何当结茅最高顶，一榻容我分云烟。

作者简介：真德秀（1178年10月27日－1235年5月20日），本姓慎，因避孝宗讳改姓真。始字实夫，后更字景元，又更为希元，号西山。福建路建宁府浦城县（今福建省浦城县仙阳镇）人 。南宋后期理学家、大臣，学者称其为“西山先生”。有《真文忠公集》都传世。